梅尧臣
史尉还乌程
与君去年别，君来竟悲喜。
乘马夜访君，备陈昔行李。
五月辞吴中，六月渡扬子。
七月行丧妻，是月子又死。
买棺无橐金，助贷赖知己。
娇儿昼夜啼，幼女饮食止。
行路况炎蒸，悲哀满心耳。
青铜不忍照，憔悴邻於鬼。
八月至都下，少长疾未已。
一婢复嗑然，老媪几不起。
君门日预朝，仆乘贫可耻。
十月补王畿，受代隔岁纪。
闭门陋巷中，闷默阅书史。
初闻君至之，如见湖山美。
今闻君复还，为我谢云水。
故交傥相问，怀抱今如此。
岂乏南飞雁，岂无东下鲤。
自同嵇康懒，作书愁把纸。